Mår plager igen nordjyske bilister og ødelægger for flere tusinde kroner.

Christian Hougaard har fået skiftet to slanger i motorrummet på sin bil. Pris knap 900 kroner. - Det er selvfølgeligt ærgerlige at skulle af med de penge, men man kan ikke gøre noget ved det når det er dyr, siger invalidepensionist Christian Hougaard fra Manna til TV2/NORD. Hos VW i Brønderslev har man i øjeblikket næsten dagligt biler til reparation fordi mår har gnavet løs i motorrummet. - Typisk er det vacumslangen ved motorstyringen eller kølerslangerne de går efter, siger Jesper Bang, mekaniker hos VW i Brønderslev til TV2/NORD. Måren har ikke noget foretrukket bilmærke, men bider i dem alle. Og det giver travlhed på værkstederne. - Problemet er formenligt opstået, fordi man er begyndt at blande nogle andre blødgørende midler i slangerne og ledningerne, hvor der er noget fiskeolie i, og det er det rene slik for de her dyr,  siger Erik Kollerup, direktør hos VW Brønderslev til TV2/NORD.